user
ကြွက်ရဲ့သေးက လူတွေအတွက်အန္တရာယ်ရှိလား။ သေတတ်လား။ ချက်ကျလက်ကျ ရှင်းပြပေးပါ။
assistant
ကြွက်သေးစွန့်ထားတဲ့ဟင်းခွက်ကို စားမိလို့ သေတယ်ဆိုတာတွေ့မိမှာပါ။ တချို့တွေ ကြွက်ကလေးတွေ မွေးထားတာလည်းရှိတော့ ကြွက်ရဲ့သေးက လူကို သေစေနိုင်တဲ့အထိ အန္တရာယ်ရှိလားလို့ သိချင်ကြမယ်ထင်တယ်။
သက်ရှိတိုင်းကတော့ ရောဂါသယ်နိုင်တာချည်းပဲ။ ကြွက်မှတင်မဟုတ်ဘူး။ ကြောင်တွေ ခွေးတွေနဲ့ ရှဉ့်၊ ယုန် အစရှိတာတွေလည်း ရောဂါသယ်နိုင်ကြပါတယ်။ အဲဒီထဲ ကြွက်တွေကတော့ ညစ်ပတ်ပြီး ပိုရောဂါစုံတာပေါ့။ ပိုဆိုးတာက သူတို့ဆီမှာ ရောဂါလက္ခဏာမပြ ကျန်းကျန်းမာမာရှိကြပေမယ့် လူတွေနဲ့ အိမ်မွေးတိရစ္ဆာန်တွေမှာတော့ ရောဂါတွေဖြစ်စေတယ်။

- ကြွက်ရဲ့ သေး၊ မစင်၊ ကြွက်ကိုက်ခံရတာတွေကနေ ရောဂါကူးနိုင်သလို
- ကြွက်ကိုယ်မှာ တွယ်ကပ်နေတဲ့ သန်းနဲ့ ပိုးမွှားတွေကြောင့်လည်း ရောဂါကူးနိုင်တယ်။ ဥရောပမှာ လူဦးရေ ၃ပုံတစ်ပုံကို သေဆုံးစေခဲ့တဲ့ Black death ဆိုတာဟာ ကြွက်သန်းကနေကူးစက်တဲ့ ပလိပ်ရောဂါဖြစ်တယ်။ လူပေါင်း သန်း ၂၀၀ လောက်ထိ သေဆုံးစေခဲ့တယ်။

အသက်သေဆုံးတဲ့ထိ ဖြစ်နိုင်တာဆိုရင်တော့ ကြွက်သေးကနေတဆင့်ကူးစက်တဲ့ Leptospirosis လို့ခေါ်တဲ့ ဘက်တီးရီးယားပိုးကြောင့်ဖြစ်မယ်။ ကြွက်ရဲ့ သေး၊ မစင်တို့မှာ ဒီပိုးက ရှိနေပြီးတော့ လူနဲ့ထိတွေ့မိမယ် ဥပမာ ရေကူးတာမျိုး။ ဒါမှမဟုတ် အစားအသောက်ကနေတဆင့် စားမိသောက်မိမယ်ဆိုရင် လူ့ခန္ဓာကိုယ်ထဲကို ဒီပိုးရောက်လာနိုင်တယ်။ ကြွက်ရဲ့သေး၊ မစင်တွေက ခြောက်သွေ့ပြီး အမှုန်တွေအဖြစ်လွင့်နေတာကို ရှူမိတာ၊ အနာရှိနေတဲ့အရေပြားနဲ့ ထိတွေ့မိတာ၊ ကြွက်ကိုက်ခံရတာတွေမှာလည်း ဒီပိုးက ကူးစက်နိုင်တယ်။ ကြွက်တွေမှာ ရောဂါလက္ခဏာမပြဘူး ဒါကြောင့် ကြွက်တွေအများကြီးမှာ ကူးစက်နေနိုင်တယ်။ လူတွေမှာတော့ လက္ခဏာ မပြတာမျိုးဖြစ်နိုင်သလို ကျောက်ကပ်ပျက်စီးတာ၊ ဦးနှောက်အမှေးပါးရောင်တာ၊ အသည်းပျက်စီးတာနဲ့ အသက်ရှူလမ်းကြောင်းပြဿနာဖြစ်တာ၊ အသက်သေဆုံးတာတွေအထိ ဖြစ်နိုင်တယ်။ 

ဒီရောဂါက အဆင့်နှစ်မျိုးနဲ့ လက္ခဏာပြလေ့ရှိတယ်။
- ပထမအဆင့်မှာ အဖျားတက်မယ်၊ ခေါင်းကိုက်မယ်၊ ချမ်းတုန်မယ်၊ ကြွက်သားတွေနာကျင်ကိုက်ခဲပြီး အော့အန်မယ်။ အစက်အပျာက်တွေထွက်မယ်။ ၃ ရက်ကနေ ၅ ရက်အကြာမှာပြန်ကောင်းသွားနိုင်တယ်။ ပင်ပန်းနွမ်းနယ်နေတာနဲ့ စိတ်ကျရောဂါတွေကိုတော့ ဆက်ခံစားရတတ်တယ်။
- မပျောက်သွားဘူးဆိုရင်တော့ ဒုတိယအဆင့်ထိ ဆက်ဖြစ်နိုင်တယ်။ အသားတွေဝါလာတာ၊ ဗိုက်အောင့်တာ၊ ဝမ်းလျှောတာတွေဖြစ်နိုင်တယ်။ ဦးနှောက်အမှေးပါးရောင်တာကြောင့် တက်တာ၊ သတိလစ်သွားတာမျိုးတွေဖြစ်နိုင်မယ်။ အရမ်းဆိုးလာရင်တော့ ကျောက်ကပ်၊ အသည်းနဲ့ အသက်ရှူလမ်းကြောင်းပျက်စီးတာတွေဖြစ်ပြီး သေဆုံးနိုင်တယ်။
ဘယ်လိုကာကွယ်မလဲ။
• ညစ်ပတ်တဲ့ ရေတွေနဲ့ မထိတွေ့မိအောင် အတတ်နိုင်ဆုံးရှောင်သင့်တယ်။
• အနာတွေဘာတွေရှိတယ်ဆိုရင် ဖုံးအုပ်ထားရမယ်။ အထူးသဖြင့် ရေထဲသွားဖို့ရှိတယ်ဆိုရင် အနာတွေကို ရေစိုခံပလာစတာနဲ့ ဖုံးအုပ်ရမယ်။
• သန့်ရှင်းရေးလုပ်တဲ့အခါ ညစ်ပတ်နေတာတွေကို ရှင်းလင်းတဲ့အခါ မျက်နှာဖုံးတပ်ပြီး လက်အိတ်စွပ်သင့်တယ်။
• မသန့်တဲ့ရေနဲ့ထိတွေ့ပြီးရင် ရေသန့်နဲ့ အမြန်ဆုံးပြန်ဆေးကြောသင့်တယ်။
• ဖုံးအုပ်ထားခြင်းမရှိတဲ့ အစားအသောက်တွေကို မစားသင့်ဘူး။ ပူပူလောလောပြင်ဆင်ထားတဲ့ အစားအသောက်တွေပဲ စားသင့်တယ်။
• မွေးထားတာမဟုတ်တဲ့ ကြွက်တွေကိုရှင်းလင်းသင့်တယ်။
ကုသလို့မရဘူး ​ဖြစ်ရင်သေတယ်ဆိုတာတော့ မဟုတ်ပါဘူး။  ကုလို့ရတယ်။ အချိန်မီကုသရင် သက်သာပျောက်ကင်းပါတယ်။